**DS «Børøysund»** er et dampskip bygget i 1908 for Trondhjemske Lægtercompagni. Skipet ble sjøsatt og døpt «Odin» 19. juni 1908 og 4. august 1908 var skipet ferdig utrustet ved Trondhjems Mekaniske Værksted (TMV). Fartøyet ble bygget som en kombinert passasjer-, laste- og slepebåt. Skipet hadde to passasjerklasser: 1. plass (1. klasse) akter, og 2. plass forut. Skipet har postkontor, et stort lasterom og slepekrok og -bøyle.

I 1968 ble skipet kjøpt av Norsk Veteranskibsklub i Oslo, som restaurerte henne. DS «Børøysund» ble i 1989 erklært verneverdig av riksantikvaren, som også har gitt økonomisk støtte, og ble fredet i 2014. Hun er landets eneste passasjerskip med original kullfyrt kjele og original dampmaskin, og er et eksempel på den nordnorske lokalbåten. DS «Børøysund» fremstår i dag slik hun gjorde den siste tiden i Vesteraalens Dampskibsselskabs eie, og benyttes til åpne turer, utflukter og utleie. Skipet har Oslo som hjemmehavn, og har fast kaiplass nedenfor Akershus festning. Den 6. juni 2008 ga Posten ut et frimerke der DS «Børøysund» er avbildet.

Navnet «Børøysund» fikk hun etter at Vesteraalens Dampskibsselskab overtok henne i 1925. Rederiet hadde som tradisjon å navngi skipene sine etter geografiske navn i Nord-Norge, og skipet er oppkalt etter sundet mellom Stokmarknes og Børøya.

7. september 2023 grunnstøtte skipet i Oslofjorden med 44 personer om bord. Skipet fikk slagside på rundt 25 grader. Ingen ble skadet under grunnstøtingen.

Historie
--------

### «Odin» i Trøndelag

DS «Børøysund» utenfor Bjørn på Dønna 4. juli 2008
Skipet ble levert som DS «Odin» i 1908. De første årene ble skipet benyttet til ulike slepeoppdrag og som reserveskip for lokalrutebåter i Trøndelag. Frem til 1914 seilte skipet for det meste i i Trondheimsfjorden. DS «Odin» hadde passasjersertifikat for 168 passasjerer, i «kortere ruter og indenskjærs fart».

Under første verdenskrig ble skipet rekvirert av marinen og brukt som bevoktningsfartøy ved innseilingen til Trondheimsfjorden. Skipet var da utstyrt med mineleggingsutstyr og kanoner på fordekket og akterdekket. Etter krigen ble skipet igjen overtatt av «Lægtercompagniet», men måtte få år senere selges på grunn av dårlig inntjening.

### DS «Skjergar» på Vestlandet

I 1923 ble skipet solgt til Hjelme & Herlø Dampskibsselskab og omdøpt til «Skjergar». DS «Skjergar» gikk i fast rute mellom Øygarden og Bergen. Etter flere uhell under manøvrering til kai ble skipet kalt «Skjergardens skrekk» på folkemunne. Etter bare to år i tjeneste for Hjelme & Herlø Dampskibsselskab ble skipet videresolgt.

### DS «Børøysund» i Nord-Norge

Skipet ble kjøpt av Vesteraalens Dampskibsselskab med hovedsete på Stokmarknes. I perioden 1925–1960 bar skipet sitt nåværende navn, «Børøysund», og gikk i lokalrutefart i Lofoten og Vesterålen. DS «Børøysund»s viktigste ruteområde var Vesterålen og Lofoten, Eidsfjorden og Raftsundet til Svolvær. Enkelte år gikk DS «Børøysund» også fast til Hamarøy, Gimsøy, Gravermark og Borge. I 1955 ble skipet tatt ut av fast rute og frem til 1960 benyttet som reserveskip i de andre lokalbåtenes ruter.

### DS «Hyma» på Melbu

I 1960 ble skipet overtatt av Hadsel Yrkesskole på Melbu og navnet ble endret til «Hyma». I åtte år ble fartøyet brukt i undervisningen, spesielt på maskinistaspirantlinjen. I 1968 ble fartøyet solgt til Norsk Veteranskibsklub for 10 000 norske kroner, mye takket være yrkesskolens bevaringsinteresserte rektor, Harald Jenssen.[]

### Restaurering

I 1969 ankom skipet Oslo som DS «Børøysund». Etter at Norsk Vetaranskibsklub overtok fartøyet startet arbeidet med å restaurere den tilbake til slik hun hadde vært i 1935. Båten fikk igjen Vesteraalens skorsteinsmerke og baugrosetter. Restaureringen ble ferdigstilt 39 år senere, i 2008 – da skipet hadde 100-årsjubileum. I forbindelse med 100-årsjubileumet ble det arrangert en jubileumsferd langs norskekysten, fra Oslo til de tidligere fartsområdene i Lofoten / Vesterålen.

Skipet
------

DS «Børøysund» har klinket stålskrog og tredekk. Ved levering var styrhuset åpent, men det ble i 1942 innbygget. Dagens hovedmaskin er den samme som sto i skipet ved overlevering, og er en kullfyrt trippel ekspansjon dampmaskin med skottekjele. Oppgitt ytelse er 210 ihk (indikerte hestekrefter), noe som gir en toppfart på 10 knop. Som veteranskip er «Børøysund» sertifisert for 100 passasjerer i liten kystfart. Om bord er det et postkontor, og skipet fører postflagg.

I media
-------

Skipet har deltatt i flere filmer, blant annet

* *Andrine og Kjell* (1952)
* *Himmel og helvete* (1969)
* *Når villdyret våkner* (1972) med Charlton Heston i hovedrollen.
* *Frida - med hjertet i hånden* (1991)
* *Jakten på nyresteinen* (1996)
* *Berlinerpoplene* (2007)
* *Max Manus* (2008)
* *Jernanger* (2009)
* *Munch* (2023)

Galleri
-------

* DS «Børøysund». Foto: Gerrit HenckeDS «Børøysund». Foto: Gerrit Hencke
* Dampsky bak DS «Børøysund». Foto: RedningsselskapetDampsky bak DS «Børøysund». Foto: Redningsselskapet
* DS «Børøysund» i Pipervika. Foto: Tore SætreDS «Børøysund» i Pipervika. Foto: Tore Sætre

Referanser
----------

1. ↑  Lande, 1997, s. 9
2. ↑  «DS Børøysund - historikk og tekniske data - NORSK VETERANSKIBSKLUB». *www.nvsk.no*. Besøkt 9. oktober 2022.
3. ↑  Lande, 1997, s. 21
4. ↑  Lande, 1997, s. 89
5. ↑  Riksantikvaren - Fartøyvernlista (pdf). Oppdatert 23. juli 2018 Besøkt 7. januar 2019
6. 1 2 3  Helge Martin Markussen (23. februar 2018). «DS Børøysund - En 110 år gammel perle». Skipsrevyen.
7. ↑  «Passasjerer evakueres fra skipet Børøysund». *www.aftenposten.no*. 7. september 2023. Besøkt 7. september 2023.
8. 1 2  Mjaaland, Ola (7. september 2023). «Passasjerbåt med 44 om bord har grunnstøtt i Oslofjorden». *NRK*. Besøkt 7. september 2023.
9. ↑  «HRS: Fartøy har grunnstøtt i Oslofjorden – 44 personer om bord». *Dagsavisen* **(norsk)**. 7. september 2023. Besøkt 7. september 2023.
10. 1 2 3  «Børøysund historien». *Norsk Veteranskibsklub* **(norsk)**. Besøkt 4. september 2023.
11. ↑  «DS Børøysund - En 110 år gammel perle». *www.skipsrevyen.no*. 23. februar 2018. Besøkt 9. oktober 2022.
12. ↑  Lande, 1997, s. 27
13. ↑  Lande, 1997, s. 31
14. 1 2  «Børøysund». *Norsk fartøyvern*. Besøkt 9. oktober 2022.
15. ↑  Lande, 1997, s. 43
16. ↑  Rodal, Av NTB, Henriette Øy (7. september 2023). «Grunnstøtt båt i Oslofjorden: Alle skal være evakuert». *Nettavisen* **(norsk)**. Besøkt 7. september 2023.
17. ↑  NRK (25. august 2010). ««Børøysund» til Sverige». *NRK*. Besøkt 4. september 2023.
18. ↑  «Børøysund». *Store norske leksikon* **(norsk)**. 22. august 2023. Besøkt 4. september 2023.
19. 1 2  Hansen, Ellinor (3. august 2008). «100-års jubilant hjemme igjen». *NRK*. Besøkt 4. september 2023.
20. 1 2  «Børøysund». *Norsk Veteranskibsklub* **(norsk)**. Besøkt 4. september 2023.

Litteratur
----------

* Eivind Lande: *«Børøysund» – 100 år 1908-2008.* Norsk Veteranskibsklub, Oslo 2008. ISBN 978-82-997829-0-6
* Eivind Lande: *D/S "Børøysund"* Norsk Veteranskibsklub, Oslo 1997. ISBN 8291645043

Eksterne lenker
---------------

* (en) IMO 5157626 – kategori av bilder, video eller lyd på Commons Rediger på Wikidata
* (en) DS Børøysund – Den internasjonale sjøfartsorganisasjonen Rediger på Wikidata
* (no) «DS «Børøysund»». *Kulturminnesøk*. Riksantikvaren – Direktoratet for kulturminneforvaltning.
* (no) «DS «Børøysund»» i *Store norske leksikon*
* (no) Norsk Veteranskibsklubb – DS Børøysund, kort historikk Besøkt 13. april 2009
* (no) Skipsrevyen – Nordsteam 2008. Publisert 12. november 2008 Besøkt 13. april 2009
* (no) NRK Nordland – Børøysund 100 år, på jubileumstur Besøkt 13. april 2009
* (no) NRK – Dokumentarfilm fra skipets 100-års seilas i 2008 Besøkt 13. april 2009
* (no) D/S Børøysund på Digitalt Museum

| * v
* d
* r
Gjenværende dampskip i Norge |
| --- |
| «Ammonia» **·** «Ara» **·** «Bjoren» **·** «Borgenes» **·** «Børøysund» **·** «Engebret Soot» **·** «Forlandet» **·** «Hansteen» **·** «Hestmanden» **·** «Kysten» **·** «Oster» **·** «Pasop» **·** «Pelle» **·** «Skibladner» **·** «Southern Actor» **·** «Stavenes» **·** «Stjernen» **·** «Stord 1» **·** «Styrbjørn» **·** «Suldal» **·** «Thorolf» **·** «Turisten» |

|  |  |
| --- | --- |
| Oppslagsverk/autoritetsdata | Store norske leksikon **·** Wikistrinda **·** Riksantikvaren kulturminne
 |

Portal: Sjøfart